รองนายกรัฐมนตรี กำชับเข้มสกัดกั้นแรงงานลักลอบเข้าเมือง และเร่งขับเคลื่อนจัดที่ดินทำกินและดึงภาคประชาชนร่วมแก้ปัญหา
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรีและคณะ ลงพื้นที่ภาคใต้ ตรวจติดตามความคืบหน้างานสำคัญตามนโยบายของรัฐบาลในพื้นที่จังหวัดระนองและจังหวัดกระบี่ โดยรับฟังการบรรยายสรุปจากหัวหน้าส่วนราชการต่างๆ ณ ศาลากลางจังหวัดระนอง ถึงการปฏิบัติงานในภาพรวม ด้านความมั่นคง สถานการณ์ด้านแรงงาน ยาเสพติดและมาตรการควบคุมป้องกันโรค พลเอก ประวิตร ชื่นชมกับแนวคิด “ระนองโมเดล” ในความเข้มแข็งของมาตรการป้องกันและควบคุมโรคที่อาศัยการมีส่วนร่วมและความใส่ใจร่วมกันของกลุ่มพลังมวลชนในพื้นที่ ร่วมขับเคลื่อนภายใต้การนำของผู้นำท้องถิ่นระดับหมู่บ้าน ซึ่งสามารถควบคุมการแพร่ระบาดได้เร็ว พร้อมย้ำว่า จังหวัดระนอง เป็นเส้นทางผ่านยาเสพติดและการลักลอบเข้าเมืองทั้งทางบกและทางทะเล จึงต้องคุมเข้มเฝ้าระวังและเข้มงวดกวดขัน เน้นงานเชิงรุกกับการลักลอบเข้าเมือง การใช้แรงงานผิดกฎหมาย การค้ามนุษย์และยาเสพติด รวมทั้งการลักลอบนำเข้ายางพาราผิดกฎหมาย ซึ่งกระทบต่อเกษตรกรโดยตรง โดยให้บูรณาการทำงานร่วมกันทั้งจุดผ่านแดน จุดผ่อนปรนและช่องทางธรรมชาติอย่างจริงจังและต่อเนื่อง พร้อมทั้งย้ำการปฏิบัติต่อผู้หลบหนีเข้าเมืองทางทะเล ขอให้เป็นไปตามหลักสากลบนพื้นฐานของกฎหมายและพันธกิจระหว่างประเทศ คำนึงถึงหลักมนุษยธรรม ผลกระทบต่อเด็ก สตรีและคนป่วยเป็นอันดับแรก พลเอก ประวิตร ยังแสดงความเป็นห่วงการเข้าถึงวัคซีนของประชาชนและแรงงาน โดยขอให้สร้างการรับรู้และกระจายวัคซีนลงไปอย่างทั่วถึง โดยเฉพาะกับกลุ่มเสี่ยงและผู้ใช้แรงงาน พร้อมย้ำว่า การลักลอบเข้าเมืองและแรงงานผิดกฎหมายยังถือเป็นความเสี่ยงของการแพร่ระบาดของโรคโควิด-19 ที่สำคัญที่ต้องเฝ้าระวังสูงสุดร่วมกันต่อไป ทั้งนี้ขอให้สร้างความรู้ความเข้าใจกับแรงงานข้ามชาติและผู้ประกอบการ ให้การสนับสนุนมาตรการควบคุมโรคที่กำหนดไปพร้อมๆกัน จากนั้นเดินทางไปยังท่าเรือ ตำบลน้ำจืด อำเภอกระบุรี รับฟังสถานการณ์ป้องกันชายแดน จากหน่วยงานความมั่นคง โดยเน้นร่วมกันเฝ้าระวังกวดขันบังคับใช้กฏหมายกับการทำประมงผิดกฏหมาย ( IUU ) และการค้ามนุษย์ และเดินทางต่อไปรับฟังการมีส่วนร่วมของภาคเอกชนและสถานประกอบการ บริษัทโกลด์เดิน ซีฟู๊ด อินเตอร์เนชั่นแนล ที่ถือเป็นตัวอย่างในการป้องกันและควบคุมโรคระหว่างผู้ประกอบการกับผู้ใช้แรงงาน และพบปะรับทราบปัญหาจากกลุ่มผู้ใช้แรงงาน ต่อจากนั้นเดินทางไปกระทำพิธีเปิดและร่วมกิจกรรมแหล่งท่องเที่ยว บ่อน้ำแร่ร้อนพรรั้ง ตำบลบางริ้น อำเภอเมือง เพื่อร่วมกระตุ้นเศรษฐกิจในพื้นที่